Το πράσινο μίλι (βιβλίο)

***Το πράσινο μίλι*** (πρωτότυπος τίτλος: *The Green Mile*) είναι ένα μυθιστόρημα του 1996 από τον Αμερικανό συγγραφέα Στίβεν Κινγκ. Αφηγείται την ιστορία της σχέσης του δεσμοφύλακα Πολ Έτζκομπ με τον Τζον Κόφι, έναν ασυνήθιστο θανατοποινίτη που επιδεικνύει ανεξήγητη ενσυναίσθηση και θεραπευτικές ικανότητες. Το μυθιστόρημα κυκλοφόρησε αρχικά σε έξι τόμους και επανεκδόθηκε ως επίτομο έργο. Το βιβλίο είναι ένα παράδειγμα μαγικού ρεαλισμού. Η μεταγενέστερη κινηματογραφική μεταφορά γνώρισε καλλιτεχνική και εμπορική επιτυχία. *Το πράσινο μίλι* κέρδισε Βραβείο Μπραμ Στόκερ καλύτερου μυθιστορήματος το 1996. Το 1997, προτάθηκε ως καλύτερο μυθιστόρημα για το Βρετανικό Βραβείο Φαντασίας και για το Βραβείο Locus. Το 2003 το βιβλίο συμπεριλήφθηκε σε δημοσκόπηση του BBC για το «πιο αγαπημένο μυθιστόρημα» του Ηνωμένου Βασιλείου.

## Πλοκή
Με αφήγηση σε πρώτο πρόσωπο του Πολ Έτζκομπ, το μυθιστόρημα εναλλάσσεται μεταξύ του Πολ ως ηλικιωμένου τροφίμου σε ένα γηροκομείο που γράφει την ιστορία του το 1996 και της ζωής του το 1932 ως δεσποφύλακα της πτέρυγας θανατοποινιτών της φυλακής Κολντ Μάουντεν. Η πτέρυγα έχει το παρατσούκλι "πράσινο μίλι" (*πράσινο* από το χρώμα της μοκέτας και των τοίχων, *μίλι* εξαιτίας της μικρής απόστασης ως την αίθουσα εκτελέσεων, που όμως φαίνεται τεράστια για τους θανατοποινίτες). Το 1932, έρχεται στη δυλακή ο Τζον Κόφι, ένας γιγαντιαίων διαστάσεων, γεροδεμένος μαύρος άνδρας που έχει καταδικαστεί για τον βιασμό και τη δολοφονία δύο εννιάχρονων λευκών κοριτσιών. Κατά την παραμονή του στο μίλι, ο Τζον επικοινωνεί με τους συγκρατουμένους του, τον Γάλλο Κρεολό Έντουαρντ Ντελακρουά (Ντελ), εμπρηστή, βιαστή και δολοφόνο, και τον Γουίλιαμ Γουόρτον ("Μπίλι δε Κιντ", όπως αυτοαποκαλείται, "Άγριο Μπιλ" όπως τον λένε στη φυλακή), έναν ανεξέλεγκτο και επικίνδυνο κατά συρροήν δολοφόνο που είναι αποφασισμένος να προκαλέσει όσο περισσότερα προβλήματα μπορεί πριν εκτελεστεί. Άλλοι κρατούμενοι είναι ο Άρλεν Μπίτερμπακ, αυτόχθονας Αμερικανός που καταδικάστηκε για τη δολοφονία ενός άνδρα πάνω σε καβγά για ένα ζευγάρι μπότες, τον Άρθουρ Φλάντερς, μεσίτη ακινήτων που σκότωσε τον πατέρα του για να διαπράξει ασφαλιστική απάτη και τον κύριο Τζινγκλς, ένα ποντίκι, στον οποίο ο Ντελ μαθαίνει κόλπα.

Ο Πολ και οι άλλοι δεσμοφύλακες εκνευρίζονται σε όλο το βιβλίο από τον Πέρσι Γουέτμορ, έναν σαδιστή φρουρό που του αρέσουν οι κόντρες με τους κρατουμένους. Αναγκάζονται, όμως, να είναι ευγενικοί μαζί του παρά την αντιπάθειά τους, γιατί είναι ανιψιός της συζύγου του κυβερνήτη της Λουιζιάνας. Όταν προσφέρεται στον Πέρσι μια διοικητική θέση στο κοντινό ψυχιατρικό νοσοκομείο Μπριάρ Ριτζ, ο Πολ νομίζει ότι τελικά έχουν απαλλαγεί από αυτόν. Ωστόσο, ο Πέρσι αρνείται να φύγει μέχρι να του επιτραπεί να επιβλέψει μια εκτέλεση, οπότε ο Πολ του επιτρέπει απρόθυμα να επιβλέψει την εκτέλεση του Ντελ. Ο Πέρσι σκόπιμα αποφεύγει να μουσκέψει το σφουγγάρι που τοποθετείται μέσα στη θήκη των ηλεκτροδίων για να επιφέρει γρήγορο θάνατο στην ηλεκτρική καρέκλα. Όταν ανοίγει ο διακόπτης, το ρεύμα πυρπολεί τον Ντελ στην ηλεκτρική καρέκλα κάνοντάς τον να πεθάνει αργά και μαρτυρικά.

Με τον καιρό, ο Πολ συνειδητοποιεί ότι ο Τζον Κόφι διαθέτει ανεξήγητες θεραπευτικές ικανότητες, τις οποίες χρησιμοποιεί για να θεραπεύσει την ουρολοίμωξη του Πολ και να επαναφέρει στη ζωή τον κύριο Τζινγκλς όταν τον ποδοπατήσει ο Πέρσι. Απλός και ντροπαλός, ο Τζον έχει ιδιαίτερη ενσυναίσθηση και ευαισθησία στις σκέψεις και τα συναισθήματα των άλλων. Ένα βράδυ, οι φρουροί ναρκώνουν τον Γουόρτον, φορούν ζουρλομανδύα στον Πέρσι και τον κλείνονυ στην απομόνωση για να βγάλουν κρυφά τον Τζον από τη φυλακή και να τον πάνε στο σπίτι του διευθυντή των φυλακών Χαλ Μουρς. Η σύζυγος του Χαλ, Μελίντα, πάσχει από όγκο στον εγκέφαλο, τον οποίο ο Τζον θεραπεύει. Όταν επιστρέφουν στο πράσινο μίλι, ο Τζον περνά την «ασθένεια» από τη Μελίντα στον Πέρσι, με αποτέλεσμα αυτός να τρελαθεί και να πυροβολήσει τον Γουόρτον σκοτώνοντάς τον. Στη συνέχεια, ο Πέρσι πέφτει σε κατατονική κατάσταση από την οποία δεν αναρρώνει ποτέ και διακομίζεται στο Μπράιαρ Ριτζ ως ασθενής.

Οι μακροχρόνιες υποψίες του Πολ ότι ο Τζον είναι αθώος αποδεικνύονται σωστές όταν ανακαλύπτει ότι ο Γουόρτον βίασε και σκότωσε τα δύο κορίτσια στην πραγματικότητα, ενώ ο Τζον προσπαθούσε να τα επαναφέρει στη ζωή. Αργότερα, ο Τζον λέει στον Πολ τι είδε, όταν ο Γουόρτον τού άρπαξε κάποτε το χέρι, δηλαδή πώς ο Γουάρτον είχε αναγκάσει τις αδερφές να σιωπήσουν απειλώντας να σκοτώσει τη μία αν η άλλη έκανε φασαρία χρησιμοποιώντας την αμοιβαία αγάπη τους. Ο Πολ δεν είναι σίγουρος πώς να βοηθήσει τον Τζον, αλλά ο Τζον του λέει να μην ανησυχεί, καθώς είναι έτοιμος να πεθάνει ούτως ή άλλως, θέλοντας να ξεφύγει από τη σκληρότητα του κόσμου. Η εκτέλεση του Τζον είναι η τελευταία στην οποία συμμετέχει ο Πολ.

Καθώς ο Πολ πλησιάζει το τέλος της αφήγησής του, τη δίνει στη φίλη του Ιλέιν Κόνελι να τη διαβάσει. Στη συνέχεια, της συστήνει τον κύριο Τζινγκλς λίγο πριν το ποντίκι πεθάνει, έχοντας ζήσει 64 χρόνια. Ο Πολ τής εξηγεί ότι όσοι θεραπεύτηκαν από τον Τζον απέκτησαν αφύσικα μεγάλη διάρκεια ζωής. Η Ιλέιν πεθαίνει λίγο αργότερα, χωρίς να μάθει ποτέ ότι μια μοιραία μέρα του 1956, όταν ο Πολ είδε τη σύζυγό του να σκοτώνεται σε τροχαίο ατύχημα πηγαίνοντας στην αποφοίτηση της εγγονής τους, είδε και το φάντασμα του Τζον Κόφι να τον κοιτάζει από τον άλλο κόσμο. Το μυθιστόρημα τελειώνει με τον Πολ ολομόναχο, 104 πλέον ετών, να αναρωτιέται πόσο ακόμα θα ζήσει.

## Χαρακτήρες

### Κύριοι χαρακτήρες

; Πολ Έτζκομπ
: Πρωταγωνιστής και αφηγητής του βιβλίου και δεσμοφύλακας των θανατοποινιτών της φυλακής Κολντ Μάουντεν. Είναι 40 ετών όταν διαδραματίζεται το μεγαλύτερο μέρος της ιστορίας, το 1932. Είναι ένας έντιμος άνθρωπος, με βαθιά αίσθηση του καθήκοντος, που προσπαθεί να διαχειριστεί όσο μπορεί καλύτερα την περίπλοκη ψυχολογία των μελλοθάνατων. Είναι ο πρώτος που ανακαλύπτει τις εκπληκτικές ικανότητες του Τζον Κόφι, όταν ο κρατούμενος τον θεραπεύει από ουρολοίμωξη. Είναι επίσης δική του ιδέα να πάνε τον Κόφι στη Μελίντα, σύζυγο του Χαλ διευθυντή των φυλακών Μουρς, για να προσπαθήσει να τη θεραπεύσει από τον όγκο στον εγκέφαλο. Μετατίθεται σε φυλακές ανηλίκων μαζί με τον Μπρούτους Χάουελ λίγο μετά την εκτέλεση του Κόφι, και παραμένει ζωντανός σε ηλικία 104 ετών το 1996, όταν αποφασίζει να γράψει την ιστορία του Τζον Κόφι, πιθανώς για να αποκαλύψει δημόσια την αθωότητα του τελευταίου.
; Μπρούτους Χάουελ
: Είναι δεύτερος στην ιεραρχία στο πράσινο μίλι και ο καλύτερος φίλος του Πολ. Είναι ένας ψηλός, επιβλητικός άνθρωπος αλλά καθόλου βίαιος, εκτός αν χρειαστεί. Συνήθως είναι ήρεμος και γλυκομίλητος. Πρώην παίκτης αμερικανικού ποδοσφαίρου στο Louisiana State University (LSU) στα νιάτα του, τελικά παθαίνει θανατηφόρο καρδιακό επεισόδιο στο σπίτι, στα 50 του, 25 περίπου χρόνια μετά την εκτέλεση του Κόφι.
; Τζον Κόφι
: Είναι Αφροαμερικανός με γιγαντιαίων διαστάσεων, που έχει καταδικαστεί σε θάνατο για τον βιασμό και τη δολοφονία δύο κοριτσιών. Είναι πολύ ήσυχος και προτιμά να μένει μόνος του, κλαίει πολύ συχνά και φοβάται το σκοτάδι. Ακόμη και στο τέλος, κατά την εκτέλεσή του, ζητά από τον Πολ Έτζκομπ να μη φορέσει την παραδοσιακή μαύρη μεταξωτή μάσκα που εμποδίζει τη θέα του προσώπου του κρατούμενου, επειδή φοβάται το σκοτάδι. Ο Κόφι "γνωρίζει το όνομά του και όχι πολλά άλλα" και δεν ξέρει ούτε να δένει έναν απλό κόμπο. Στη δίκη του, ωστόσο, κατηγορείται ότι παρέσυρε τα κορίτσια μακριά από το σπίτι τους, ξεφορτώθηκε τον σκύλο φύλακα και σχεδίασε προσεκτικά το έγκλημα χρησιμοποιώντας ικανότητες που ο Πολ πιστεύει ότι είναι πολύ πέρα ​​από τις δυνατότητες του Τζον. Είναι ο πιο ήρεμος και ήπιος κρατούμενος που έχουν δει ποτέ οι φρουροί, παρά την ογκώδη εμφάνισή του. Αποδεικνύεται ότι είναι αθώος για τον βιασμό και τη δολοφονία των δύο κοριτσιών, αλλά αφήνεται να εκτελεστεί, επειδή έχει κουραστεί από τη σκληρότητα του κόσμου.
; Πέρσι Γουέτμορ
: Ο δευτερεύων κακός της ιστορίας. Είναι ένας νεαρός και σαδιστής δεσμοφύλακας. Γίνεται αντιπαθής στον Πολ και στους άλλους δεσμοφύλακες λόγω της συμπεριφοράς του, αλλά δεν μπορούν να κάνουν τίποτα γι' αυτό επειδή είναι ανιψιός της συζύγου του κυβερνήτη της Λουιζιάνας. Είναι ιδιαίτερα ομοφοβικός και επιτίθεται στον Εντουάρ Ντελακρουά επειδή υποτίθεται ότι τον άγγιξε, αν και επρόκειτο για ατύχημα που προκλήθηκε όταν ο Ντελ παραπάτησε στο φορτηγό της φυλακής. Αργότερα δέχεται επίθεση από τον Μπιλ Γουόρτον, κατουριέται απάνω του και ο Ντελακρουά τον κοροϊδεύει γι' αυτό. Σε αντίποινα, ο Πέρσι σκόπιμα σαμποτάρει την εκτέλεση του Ντελακρουά. Στο τέλος της ιστορίας στέλνεται στο ψυχιατρικό άσυλο Μπράιαρ Ριτζ, όπου αρχικά του είχε προταθεί να δουλέψει, αλλά πλέον ως ασθενής, αφού ο Κόφι του έχει μεταφέρει τη νόσο της Μελίντα που τον έκανε να σκοτώσει τον Γουόρτον και να χάσει τα λογικά του. Ο Πέρσι, που δεν ανέκτησε ποτέ τα λογικά του, τελικά επιζεί από πυρκαγιά και πεθαίνει σε άλλο ψυχιατρείο το 1965.
; Γουίλιαμ Γουόρτον (Άγριος Μπιλ)
: Ο βασικός κακός της ιστορίας. Καταδικάζεται σε θάνατο για διάφορα εγκλήματα, ανάμεσα στα οποία μια ένοπλη ληστεία κατά την οποία σκότωσε μια έγκυο και δύο αθώους περαστικούς. Δεν του αρέσει το παρατσούκλι «Άγριος Μπιλ» αλλά προτιμά να τον λένε «Μπίλι δε Κιντ», όνομα που έχει κάνει τατουάζ στον χέρι του. Όταν τον φέρνουν στη φυλακή, καταφέρνει να πείσει τους φρουρούς ότι έχει ναρκωθεί, για να επιτεθεί και να προσπαθήσει να στραγγαλίσει τον Ντιν Στάντον. Συνεχίζει να προκαλεί αναταραχή στο πράσινο μίλι και κάνει κόλπα όπως να κατουρά τους φύλακες και να φτύνει μασημένη τροφή στο πρόσωπό τους. Τιμωρείται με απομόνωση αμέτρητες φορές, αλλά ποτέ δεν παίρνει το μάθημά του. Όταν ο Τζον Κόφι μεταφέρεται λαθραία στο σπίτι του Χαλ Μουρς, ο Άγριος Μπιλ τού πιάνει το χέρι και ο Κόφι βλέπει ότι αυτός έχει διαπράξει τα εγκλήματα για τα οποία καταδικάστηκε ο Κόφι. Μετά από αυτό, ο Κόφι μεταφέρει στον Πέρσι την «ασθένεια» που έχει πάρει από τη γυναίκα του διευθυντή της φυλακής, κάνοντάς τον να σκοτώσει τον Άγριο Μπιλ.
; Έντουαρντ Ντελακρουά (Ντελ)
: Είναι Γάλλος Κρεολός κρατούμενος με μικρή κατανόηση της αγγλικής γλώσσας και δεν έχει οικογένεια. Βίασε και δολοφόνησε μια κοπέλα και στη συνέχεια ξεκίνησε μια πυρκαγιά, η οποία προκάλεσε τον θάνατο έξι ακόμη ανθρώπων (μεταξύ των οποίων δύο παιδιά), με αποτέλεσμα να καταδικαστεί σε θάνατο μετά από μακρά δίκη. Ενώ βρίσκεται στο πράσινο μίλι, ο Ντελ πιάνει φιλίες με ένα ποντίκι που ονομάζεται κύριος Τζινγκλς. Ο Πέρσι, που είναι εχθρός του, σαμποτάρει την εκτέλεσή του, με αποτέλεσμα ο Ντελ να πεθάνει με αργό και φρικτό θάνατο στην ηλεκτρική καρέκλα.
; Κύριος Τζινγκλς
: Είναι ένα ασυνήθιστα έξυπνο ποντίκι που του αρέσει να τρώει γλυκά. Πιάνει φιλίες με τον Έντουαρντ Ντελακρουά, ο οποίος τον ονομάζει κύριο Τζινγκλς, λίγες μέρες πριν εκτελεστεί. Θεραπεύεται από τον Τζον Κόφι έχοντας ποδοπατηθεί από τον Πέρσι Γουέτμορ. Αυτό του δίνει αυξημένη μακροζωία και τελικά πεθαίνει 64 χρόνια αργότερα.

### Δευτερεύοντες χαρακτήρες

; Άρθουρ Φλάντερς ("Πρόεδρος")
: Θανατοποινίτης, που καταδικάστηκε για τη δολοφονία του πατέρα του σε μια απόπειρα ασφαλιστικής απάτης. Η ποινή του μετατρέπεται σε ισόβια κάθειρξη, αλλά αργότερα δολοφονείται από άγνωστο κρατούμενο στα πλυντήρια της φυλακής.
; Άρλεν Μπίτερμπακ ("Αρχηγός")
: Τσερόκι θανατοποινίτης, που καταδικάστηκε επειδή σκότωσε κάποιον μεθυσμένος σε έναν καβγά για ένα ζευγάρι μπότες. Η εκτέλεσή του είναι η πρώτη από τις τρεις που αναφέρονται στην ιστορία του Πολ.
; Τζάνις Έτζκομπ
: Σύζυγος του Πολ Έτζκομπ. Πεθαίνει σε ηλικία 59 ετών σε τροχαίο ατύχημα με λεωφορείο καθ' οδόν προς την τελετή αποφοίτησης της εγγονής της το 1956.
; Χαλ Μουρς
: Διευθυντής του σωφρονιστικού καταστήματος Κολντ Μάουντεν. Όταν ο Κόφι θεραπεύει τη σύζυγό του, υποψιάζεται την αλήθεια για την υποτιθέμενη ενοχή του Κόφι για τη διπλή δολοφονία για την οποία καταδικάστηκε. Ο Χαλ πεθαίνει από εγκεφαλικό περίπου την ίδια εποχή με την ιαπωνική επίθεση στο Περλ Χάρμπορ.
; Μελίντα Μουρς
: Σύζυγος του διευθυντή Μουρς, που λίγο πριν πεθάνει από όγκο στον εγκέφαλο, θεραπεύεται από τον Τζον Κόφι. Πεθαίνει από καρδιακή προσβολή δέκα χρόνια αργότερα.
; Κέρτις Άντερσον
: Βοηθός δεσμοφύλακα.
; Ντιν Στάντον
: Δεσμοφύλακας που στραγγαλίζεται από τον Γουίλιαμ Γουόρτον αλλά καταφέρνει να σωθεί. Επειδή είναι πατέρας μικρών παιδιών, ο Πολ διασφαλίζει ότι δεν θα συμμετάσχει στη μεταφορά του Τζον Κόφι στη Μελίντα Μουρς λόγω του κινδύνου να χάσει τη δουλειά του. Υποβάλλει αίτηση για μετάθεση μετά τον θάνατο του Τζον Κόφι. Στη νέα του θέση, δολοφονείται από έναν κρατούμενο τέσσερις μήνες αργότερα.
; Χάρι Τεργουίλιγκερ
: Ένας από τους κύριους δεσμοφύλακες της πτέρυγας μαζί με τους φίλους του, Πολ Έτζκομπ, Μπρούτους Χάουελ και Ντιν Στάντον. Τελικά πεθαίνει από καρκίνο το 1982, 50 χρόνια μετά την εκτέλεση του Τζον Κόφι.
; Μπιλ Ντοτζ
: Προσωρινός δεσμοφύλακας στην πτέρυγα.
; Τζακ Βαν Χέι
: Δεσμοφύλακας που είναι μέλος της ομάδας εκτέλεσης. Χειρίζεται το κέντρο ελέγχου.
; Μπερτ Χάμερσμιθ
: Δημοσιογράφος που γράφει για τις δολοφονίες των διδύμων Ντέτερικ και τη δίκη του Τζον Κόφι. Παρά το γεγονός ότι πιστεύει ότι είναι άνθρωπος του «Διαφωτισμού», έχει προκαταλήψεις στις απόψεις του για τους «νέγρους» και προσπαθεί να πείσει τον Πολ για την ενοχή του Τζον Κόφι.
; Ιλέιν Κόνελι
: Φίλη του Πολ στο γηροκομείο, όπου της διηγείται την ιστορία του. Αργότερα αποκαλύπτεται ότι είναι γιαγιά του προέδρου της Βουλής των Αντιπροσώπων της Τζόρτζια και χρησιμοποιεί την επιρροή της για να εμποδίσει τον Μπραντ Ντόλαν να παρενοχλήσει τον Πολ. Πεθαίνει από καρδιακή προσβολή τρεις μήνες αφότου έμαθε την ιστορία του Πολ για τον Τζον Κόφι.
; Χόμερ Κρίμπους
: Σερίφης της κομητείας Τράπιγκους, όπου διαδραματίστηκαν οι δολοφονίες των διδύμων Ντέτερικ. Παρόλο που δεν έπαιξε κανένα ρόλο στη σύλληψη του Τζον Κόφι, εμφανίζεται αργότερα στην εκτέλεση. Είναι πιστός βαπτιστής με έντονες φυλετικές προκαταλήψεις και υπερβολικά υπέρβαρος. Αργότερα παθαίνει καρδιακή προσβολή ενώ κάνει σεξ στο γραφείο του με μια 17χρονη Αφροαμερικανή.
; Ρομπ Μαγκί
: Βοηθός σερίφη της κομητείας Τράπιγκους, ο οποίος ηγήθηκε της ομάδας έρευνας που εντόπισε τον Τζον Κόφι. Ενώ έχει έντονες αμφιβολίες για την ενοχή του Κόφι αφού ο Πολ Έτζκομπ του δείξει σημάδια της αθωότητάς του, εξακολουθεί να είναι ανίσχυρος να ζητήσει έφεση, καθώς είναι κατώτερους του σερίφη Κρίμπους.
; Μπραντ Νόλαν
: Κακόβουλος υπάλληλος του γηροκομείου που παρενοχλεί τον Πολ Έτζκομπ. Ο Πολ τον συγκρίνει με τον Πέρσι Γουέτμορ και αρκετές φορές τον μπερδεύει με τον Πέρσι, παρόλο που ο τελευταίος πέθανε το 1965.
; Κάθι και Κόρα Ντέτερικ
: Τα δύο κορίτσια για τον βιασμό και τη δολοφονία των οποίων καταδικάστηκε Τζον Κόφι, αν και το έγκλημα έγινε στην πραγματικότητα από τον Γουίλιαμ Γουόρτον.
; Κλάους και Μάρτζορι Ντέτερικ
: Οι γονείς της Κάθι και της Κόρα. Η Μάρτζορι  σκοτώθηκε σε τροχαίο ατύχημα 18 χρόνια μετά την εκτέλεση του Τζον Κόφι, ενώ ο Κλάους είχε πεθάνει από εγκεφαλικό τον Μάρτιο του 1933 λίγο μετά την εκτέλεση του Τζον Κόφι.

## Κινηματογραφική μεταφορά
Ο Φρανκ Ντάραμποντ προσάρμοσε το μυθιστόρημα σε ένα σενάριο για μια ταινία μεγάλου μήκους με το ίδιο όνομα. Η ταινία κυκλοφόρησε το 1999, τη σκηνοθέτησε ο Ντάραμποντ και πρωταγωνιστούν σε αυτήν ο Τομ Χανκς ως Πολ Έτζκομπ και ο Μάικλ Κλαρκ Ντάνκαν ως Τζον Κόφι. Το σκηνικό αλλάζει από το 1932 στο 1935 προκειμένου να συμπεριληφθεί στην πλοκή η ταινία *Top Hat*, η οποία δεν εμφανίζεται στο βιβλίο. Η ταινία ήταν υποψήφια για τέσσερα Βραβεία Όσκαρ: Καλύτερης Ταινίας, Β' Ανδρικού Ρόλου για τον Μάικλ Κλαρκ Ντάνκαν, Καλύτερου Ήχου και Καλύτερου Διασκευασμένου Σεναρίου.

## Ιστορικό εκδόσεων
*Το πράσινο μίλι* εκδόθηκε για πρώτη φορά σε έξι χαρτόδετους τόμους. Ο πρώτος, με υπότιτλο *Τα δύο νεκρά κορίτσια*, κυκλοφόρησε στις 28 Μαρτίου 1996, με τους επόμενους τόμους να ακολουθούν κάθε μήνα μέχρι την κυκλοφορία του τελευταίου τόμου με τρίτλο *Ο Κόφι στο μίλι*, στις 29 Αυγούστου 1996. Το μυθιστόρημα επανεκδόθηκε ως ενιαίος χαρτόδετος τόμος στις 5 Μαΐου 1997. Στις 3 Οκτωβρίου 2000, το βιβλίο κυκλοφόρησε στην πρώτη του σκληρόδετη έκδοση . Το 2007, η Subterranean Press εξέδωσε τη 10η επετειακή έκδοση του μυθιστορήματος.

Ο Στίβεν Κινγκ ενημερώθηκε για πρώτη φορά ότι μπορεί να δημοσιεύει ιστορίες σε συνέχειες από τον Ραλφ Βιτσινάντσα, ο οποίος, μετά από μια συνομιλία με τον βρετανό εκδότη Μάλκολμ Έντουαρντς, έμαθε ότι ο Κάρολος Ντίκενς είχε δημοσιεύσει συχνά τις ιστορίες του σε συνέχειες είτε σε περιοδικά είτε ως μικρότερα βιβλία. Μετά από μακρύ αγώνα για να γραφτεί το μυθιστόρημα, ο Βιτσινάντσα έδωσε στον Κινγκ την ιδέα της συγγραφής του βιβλίου "με τον ίδιο τρόπο που θα διαβαζόταν - σε συνέχειες" έναν χρόνο πριν από την αρχική κυκλοφορία του πρώτου τόμου. Η ιδέα της δημοσίευσης σε συνέχειες άρεσε στον Κινγκ σε πολλά επίπεδα: από την ευθύνη του συγγραφέα να ολοκληρώσει την ιστορία μόλις εκδοθεί το πρώτο μέρος, μέχρι την αδυναμία των αναγνωστών να μεταβούν στο τέλος της ιστορίας και καταστρέφοντας το σασπένς.

*Το πράσινο μίλι* εκδόθηκε στα ελληνικά το 2023 σε μετάφραση του Πητ Κωνσταντέα από τις εκδόσεις Κλειδάριθμος.

## Παραπομπές


Κατηγορία:Μυθιστορήματα του Στίβεν Κινγκ
Κατηγορία:Μυθιστορήματα που έγιναν ταινίες
Κατηγορία:Μαγικός ρεαλισμός